"Am o convenție cu Gigi Becali". Când poate reveni Florin Tănase la FCSB
Transferat în vara lui 2022 în Arabia Saudită, Florin Tănase a vorbit despre o posibilă revenire în România, dar și despre lupta la titlu în Superliga României.
Cotat la 3.2 milioane de euro, conform site-urilor de specialitate, Florin Tănase a plecat din România în 2022, când FCSB l-a vândut la Al-Jazira pentru trei milioane de euro. Între timp, fotbalistul a plecat de acolo și s-a înțeles cu Al Okhdood.
Când ar putea reveni Florin Tănase în România
Internaționalul român le-a dat speranțe fanilor FCSB-iști, dezvăluind înțelegerea pe care o are cu Gigi Becali despre o posibilă revenire la FCSB.
"Țin legătura cu nea Gigi mereu, să vedem în vară ce oferte voi avea. Eu am o convenție cu dânsul. Rămâne să vedem din vară. Nu aș spune nu, e vorba de echipa mea de suflet.
Doamne ajută, e greu să îi mai ajungă cineva. Joacă bine, e singura echipă care joacă. Mi-e dor, dar ce să faci, mai am aici contract până în vară", a declarat Florin Tănase, potrivit Fanatik.
Gigi Becali, despre relația cu Florin Tănase
Deși s-a discutat în această vară despre o posibilă revenire la FCSB, Florin Tănase a ales să semneze cu saudiții de la Al Okhdood, după ce și-a reziliat contractul cu formația Al Jazira, din Emiratele Arabe Unite. Gigi Becali nu exclude varianta ca fostul golgheter să revină la FCSB ca antrenor.
"Singurul jucător cu care țin legătura mai mult decât când era la mine este Tănase. Cu care vorbesc la 2-3 zile.
El îmi zice 'Ce face Ferguson? Vai, dar ce mutare a făcut Ferguson!'. El o să vină antrenor, și a spus 'Eu când o să vin, o să le spun să nu mă întrebe pe mine, să-l întrebe pe Ferguson'. Glumim, îți dai seama! Prea frumos caracter Tănase", a spus Gigi Becali.
Urmăriți SPORT.RO și pe Google News